Et dixo que fallaran en Merida una tabla de alaton escrita, que gentes de muchas partes vinieron a fazer la cibdat de Ilia con miedo de los de Merida, et que la fiçieron mucho ayna, et mucho sutilmente, et dixo que él viera en los fundamentos viejos que fallara, que un ombre entrara en Merida quando Abderrahame, el fijo de Moabia, en Espanya entró, et que viera las marauillas et las fermossuras que avia en Merida, et dixo que entrara en una iglesia que avia y, et que fallara un ermitanno, el qual ermitanno anduviera con él enderredor de la Iglesia.